《元日有感率成口号示季渊侄辈效储光羲体》
元代·岑安卿

世家三山踰百年，读书作官还种田。支分派别五十灶，昔日一家同屋眠。

迩来本大枝叶繁，荣枯异体理则然。自家有酒自家吃，有馀尽可宾客延。

自家无钱自家守，慎勿仿效生冤愆。我今新正六十四，发白面黑心未死。

寡交颇觉乡党疏，嫉恶何妨宗族忌。此心但愿子孙贤，诗礼家声勿令坠。

种田有饭蚕有衣，读书作友天下知。纷纷衣锦食肉人，马上相逢知是谁。

作者简介：岑安卿（1286～1355）元代诗人。字静能，所居近栲栳峰，故自号栲栳山人，余姚上林乡（今浙江慈溪市桥头镇与匡堰镇一带）人。志行高洁，穷阨以终，尝作《三哀诗》，吊宋遗民之在里中者，寄托深远，脍炙人口。著有《栲栳山人集》三卷，《四库总目》评其诗戛戛孤往，如其为人。